|  |  |  |
| --- | --- | --- |
| **Elem tartalma: Bevezető színdarab a „Szentségek” táborhoz** | | Kategória: előadás |
| Szerző(k) Soós Zoltán, Hajnal Bence | | Esemény: Tábor |
| Kapcsolódó téma: Szentségek | Kapcsolódó előadás: | |
| Régió: Tisza | Település: Tiszaföldvár | Időpont: 2022.07. |

Kapcsolódó anyagok:

2022\_07\_szentsegek\_ajándékok\_Istentol\_negy\_foeloadas\_ossz\_tabor

2022\_07\_szentsegek\_tema\_es\_esemenyosszegzo\_ossz\_tabor

Törzsanyag:

**1. előadás**

**A szentségek bevezetése**

Anya: Gyerekeeeek! Hogy álltok a készülődéssel? Lassan indulnunk kell!

Apa: Nagyanyátok házassági évfordulója lesz ma, szóval szép ruhát vegyetek fel!

Anya: Lacikám, te feltétlenül azt az öltönyt vedd fel, amit az elsőáldozásodra kaptál!

Kislány: Anyuuuu, ha én elsőbálozok, én is kapok majd valami szép ruhát?

Anya: Kislányom, Lacika nem elsőbálozó, hanem elsőáldozó volt! És igen, valószínűleg te is kapsz valami szépet nagyanyádtól, de nem ez a lényeg!

K: Pedig én aaannyira szeretek ajándékokat kapni… Hogy-hogy nem ez a lényeg? Én úgy szeretem az ajándékokat!!

Apa: Végülis nem mondasz nagy hülyeséget…

Laci: Dehogynem, mindig össze-vissza beszél…

Anya: Gyerekeeeek, szeressétek szépen egymást!

Apa: Azért mondom, hogy igazad van, mert az Eucharisztia szentsége is egy ajándék önmagában. Érdemes is inkább erre koncentrálni, nem hogy milyen drága egyéb ajándékot kapsz mellé. Tudod, ez egyike a hét szentségnek.

K: Mi az a hét szentség? Amit mondani szokott a Papa, amikor fogadkozik, hogy többet nem eszi meg a Mama kalácsát?

Anya: Hát olyat igazából nem szabad mondani… na de apa mindjárt elmondja neked, mi az.

Apa: Hét szentség van: a keresztség, a bérmálás, az Eucharisztia, a bűnbánat szentsége, a betegek kenete, az egyházi rend és a házasság. A szentségek látható jelek, pl. mikor a kisgyerek fejére öntik a keresztvizet, viszont láthatatlan kegyelmeket közvetítenek. Istennek azok a cselekedetei, amelyeken keresztül megmutatja irántunk, gyermekei iránt érzett szeretetét. A szentségeken keresztül lehajol hozzánk. Szeretné, hogy az Ő ereje, kegyelme, fénye mindannyiunk sajátja is lehessen.

K: Ahaaaa… szóval akkor nem a látható aranynyaklánc vagy ruha lesz a lényeg, hanem a láthatatlan kegyelem…

Anya: Így van, ez a fontosabb.

K: És… és én is kaptam már ilyen láthatatlan ajándékot, mint Laci?

Laci: Téged is megkereszteltek, te butus!

Anya: Naaa, mit kértem? De amúgy abban igaza van Lacikának, hogy téged is megkereszteltek, csak abban nem, hogy butus lennél, tuti ő sem emlékszik a keresztelőjére, pedig amikor ott az ebédnél pár pálinka után a Papa…

Laci: Igen tudjuk, újra megkérte a Mama kezét 40 év után…

Apa: Arra még lehet most is sor kerül, igaz most már 60. évfordulónál járnak.

K: Te Laci, neked melyik láthatatlan izék vannak már meg?

L: Mármint melyik szentségekben részesültem már, gondolom ez érdekel. Hát ugye volt a keresztség, mikor kis taknyos voltam, aztán felső tagozatban volt az elsőáldozásom, ezt nevezzük Eucharisztianak, viszont ebben akár minden szentmisén lehet részesülni.

K: Aztaaa… tudooom, amikor mindenki sorbaáll… én meg azt hittem sajtos tallért osztanak…

L: Hát nem. Na de van itt valami, ami ehhez hozzátartozik, ugyanis csak felkészülten lehet szentáldozáshoz járulni, azaz ha szükséges, szentgyónást kell végezni előtte. Na és nekem például az elsőáldozás előtti héten volt az első szentgyónásom, ezt hívjuk a bűnbocsánat szentségének. Tehát ehhez a két szentséghez rendszeresen járulok azóta is. Figyelted? Eddig ez 3 szentség volt.

K: ha… három: keresztség, eucharisztia, bűnbocsánat szentsége.

Anya: Jaj de ügyi vagy!

Apa: Nemsokára akár készülhetsz Lacikám a bérmálkozásra is. Nagyanyád biztos mondja majd, hogy itt az ideje.

L: Igeeen, már emlegette a hittantanárunk is… de az mi is?

Apa: Hát tudod mikor megkereszteltek, arra pl. te sem emlékszel, de a bérmálkozás már teljesen a saját döntésed lehet, hogy szeretnél az egyház teljes jogú tagja lenni, olyasmi ez, mint a nagykorúság.

L: És amúgy ki találta ki ezt a 7 szentséget? A hittantanárok vagy a papok?

Anya: Nem, dehogyis, mind a 7 szentséget Krisztus alapította, a Szentírásban is találunk utalást rájuk.

K: Na de várjunk, most eddig akkor összesen 4 szentségről beszéltünk: keresztség, eucharisztia, bűnbocsánat, bérmálás

Apa: Hát igazából 5-ről, mert a házasság szentsége is szóba került, mert ugye most ennek az évfordulóját ünnepeljük majd Mamáékkal.

L: Ja igen, a házasság, amit Mama azóta is élete legnagyobb hibájának tart, de persze szerintem csak viccel, nagyon szereti a Papát, mindig süt neki kalácsot!

K: Jó… és akkor mi a hiányzó kettő? Eddig akkor megvan 5: keresztség, eucharisztia, bűnbocsánat, bérmálás, házasság szentsége.

Anya: Jajj, egyem is meg, olyan okos!

Apa: Az egyházi rend szentsége és a betegek kenete maradt még ki

K: Hű, ezek már nagyon bonyolultnak hangzanak… bár valami utolsó kenetet mindig ajánlgat a Mama a szomszéd Gizi néninek…

Anya: Nem baj, majd megérted őket, még beszélünk róluk.

Laci: De milyen ügyesen ki van ez találva, szinte mindig van valami szentség, ami aktuális lehet, egész életünk folyamán!

Anya: Bizony, nagyon jól látod, a szentségek az emberi élet lényeges fordulópontjaihoz kötődnek, mondhatni: elkísérnek a születéstől a halálig. Egyik szentség sem varázslat. Ezek ajándékok, amelyek gyümölcsöt hozhatnak bennünk, ha bízunk Istenben, aki teljesíti ígéreteit. Isten iránti szeretetre, tiszteletre és nyitottságra van tehát szükség ahhoz, hogy a szentségek felfedjék előttünk titkukat, és ki tudják fejteni hatásukat életünkben, vagyis megtapasztalhassuk az általuk közvetített isteni szeretetet.

Apa: Jól van gyerekek, most már induljunk, mert elkésünk a szentmiséről, ahol nagyanyádék megújítják házassági fogadalmukat!

Eszközigény: